麗陽祠
作者：俞德鄰
朝代：宋

paragraphs: 峭壁出蒙蘢，澄溪深漭潒。
碧瓦映朱扉，雕甍燦金榜。
巫覡紛後先，苾芬盛肸蠁。
云此麗陽祠，桂籍夙所掌。
當時逢掖士，祈禬何穰穰。
歘然夢寐通，其應捷影響。
我學非時須，青紫絕妄想。
及茲值艱虞，乾坤倦摇蕩。
山行愁虎狼，川游畏夔罔。
故鄉隔三秋，煙塵極坱莽。
神兮罔時怨，訶護迄來往。
中夜若有聞，縹渺隘雲仗。
及明泛逆溪，祥飈送雙槳。